Sentenza tal-Qorti tal-Ġustizzja (It-Tielet Awla) tat-8 ta’ Mejju 2025 (talba għal deċiżjoni preliminari tas-Sąd Okręgowy w Warszawie - il-Polonja) – OF, EI, RI vs M.K., fil-kwalità ta’ mandatarju stralċjarju ta’ Getin Noble Bank S.A. fi stralċ
(Kawża C-324/23 1, Myszak 2 )
(Rinviju għal deċiżjoni preliminari – Protezzjoni tal-konsumatur – Klawżoli inġusti fil-kuntratti konklużi mal-konsumaturi – Direttiva 93/13/KEE – Artikolu 6(1) u Artikolu 7(1) – Kuntratt ta’ self ipotekarju indiċjat fuq munita barranija – Talba ġudizzjarja tal-konsumatur maħsuba sabiex tiġi ddikjarata n-nullità tal-kuntratt – Talba għall-għoti ta’ miżuri kawtelatorji li jikkonsistu fis-sospensjoni tal-eżekuzzjoni tal-kuntratt – Direttiva 2014/59/UE – Irkupru u riżoluzzjoni tal-istituzzjonijiet ta’ kreditu – Bank suġġett għal proċedura ta’ riżoluzzjoni – Artikolu 1(2) – Awtorizzazzjoni lill-Istati Membri sabiex jadottaw regoli iktar stretti minn dawk ta’ din id-direttiva jew addizzjonali għalihom – Regola nazzjonali li timponi ċ-ċaħda tat-talbiet għal miżuri kawtelatorji diretti kontra istituzzjoni suġġetta għal proċedura ta’ riżoluzzjoni pendenti)
Lingwa tal-kawża: il-Pollakk
Qorti tar-rinviju
Sąd Okręgowy w Warszawie
Partijiet fil-kawża prinċipali
Rikorrenti: OF, EI, RI
Konvenut: M.K., fil-kwalità ta’ mandatarju stralċjarju ta’ Getin Noble Bank S.A. fi stralċ
Dispożittiv
L-Artikolu 6(1) u l-Artikolu 7(1) tad-Direttiva 93/13/KEE tal-Kunsill tal-5 ta’ April 1993 dwar klawżoli inġusti f’kuntratti mal-konsumatur, moqrija fid-dawl tal-prinċipju ta’ effettivtà u flimkien mad-Direttiva 2014/59/UE tal-Parlament Ewropew u tal-Kunsill tal‑15 ta’ Mejju 2014 li tistabbilixxi qafas għall-irkupru u r-riżoluzzjoni ta’ istituzzjonijiet ta’ kreditu u ditti ta’ investiment u li temenda d-Direttiva tal-Kunsill 82/891/KE u d-Direttivi 2001/24/KE, 2002/47/KE, 2004/25/KE, 2005/56/KE, 2007/36/KE, 2011/35/KE, 2012/30/UE u 2013/36/UE, u r-Regolamenti (UE) Nru 1093/2010 u (UE) Nru 648/2012 tal-Parlament Ewropew u tal-Kunsill,
għandhom jiġu interpretati fis-sens li:
jipprekludu leġiżlazzjoni nazzjonali li tobbliga lill-qorti nazzjonali tiċħad talba għal miżuri kawtelatorji ta’ konsumatur, intiża għas-sospensjoni tal-ħlas tal-pagamenti mensili dovuti minnu skont kuntratt ta’ self li huwa jitlob l-annullament tiegħu minħabba klawżoli inġusti li dan jinkludi, fl-istennija ta’ deċiżjoni definittiva dwar din it-talba tal-aħħar, għas-sempliċi raġuni li l-bank li miegħu jkun ġie konkluż dan il-kuntratt ikun suġġett għal proċedura ta’ riżoluzzjoni, fis-sens tad-Direttiva 2014/59, li fil-kuntest tagħha ntuża l-istrument tal-istituzzjoni tranżitorja permezz tal-kostituzzjoni ta’ bank ieħor li lilu ġie ttrasferit l-attiv, id-drittijiet u l-impenji essenzjali tal-bank suġġett għal proċedura ta’ riżoluzzjoni, iżda mhux il-kuntratt ikkonċernat, li baqa’ fil-patrimonju tal-istituzzjoni residwa, minkejja li tali miżuri kawtelatorji jkunu neċessarji sabiex tiġi żgurata l-effettività sħiħa ta’ din id-deċiżjoni definittiva. Fl-ambitu tal-eżami tan-neċessità tal-għoti ta’ dawn il-miżuri kawtelatorji, il-qorti nazzjonali għandha tieħu inkunsiderazzjoni l-fatt li l-konsumatur ikun ħallas jew ikun qiegħed jirriskja li jħallas ammont ogħla minn dak fil-fatt dovut fil-każ li dan il-kuntratt jiġi annullat.
____________
1 ĠU C, C/2024/619.
1 L-isem ta’ din il-kawża huwa fittizju. Dan l-isem ma jikkorrispondi għall-isem reali ta’ ebda waħda mill-partijiet fil-proċedura.